KIRJALLINEN KYSYMYS E-2032/00 esittäjä(t): Cristiana Muscardini (UEN) komissiolle. Afrikan auttaminen.



Virallinen lehti nro 103 E , 03/04/2001 s. 0049 - 0050



KIRJALLINEN KYSYMYS E-2032/00 esittäjä(t): Cristiana Muscardini (UEN) komissiolle (21. kesäkuuta 2000) Aihe: Afrikan auttaminen Afrikasta tulevat uutiset ovat yhä kauhistuttavampia. Varsinaisten sotien, kuten Etiopian ja Eritrean välisen sodan lisäksi Afrikassa on rotuselkkauksia, kiistoja mineraalivarojen omistuksesta, heimosotia, kuivuutta, nälkää, nälänhätiä, ja lisäksi aids levittää pelkoa ja kylvää kuolemaa. Afrikan tilanne on katastrofaalinen eikä Eurooppa voi suhtautua siihen välinpitämättömästi. 1. Onko komissio esittänyt hankkeita ja ehdotuksia yllä mainittujen ongelmien torjumiseksi edes suhteissaan niihin Afrikan valtioihin, jotka ovat allekirjoittaneet neljännen Lomén sopimuksen? 2. Voiko komissio koordinoida Euroopan unionin jäsenvaltioiden sellaista toimintaa YK:ssa, joka tähtää sotien estämiseen, aidsin torjumiseen, elintarvikeohjelman tukemiseen nälänhätien estämiseksi ja terveydenhoitopalvelujen laajentamiseen? 3. Voiko komissio ilmoittaa, minkä verran määrärahoja Euroopan unionin budjetissa ja jäsenvaltioiden budjeteissa on varattu Afrikan maiden kehityksen tukemiseen? Poul Nielsonin komission puolesta antama vastaus (19. syyskuuta 2000) 1. Komissio pitää konfliktien ehkäisyä, hallintaa ja ratkaisemista erittäin tärkeänä. Erityisesti Afrikassa on toteutettu useita toimia rauhan palauttamiseksi, ja komissio käyttää tähän tarkoitukseen kaikkia käytettävissään olevia rahoitusvälineitä (talousarvio sekä Euroopan kehitysrahasto EKR). Esimerkiksi Burundissa komissio rahoittaa Arushan rauhanneuvotteluita ja valmistelee sopimusten allekirjoittamisen jälkeen toteutettavaa rauhan vakiinnuttamiseen tähtäävää tukiohjelmaa. Kongon demokraattisessa tasavallassa komissio on rahoittanut Lusakan rauhanneuvotteluita (2,65 miljoonaa euroa) sekä tukee yhteistä sotilaskomissiota (1,2 miljoonaa euroa yhteisen ulko- ja turvallisuuspolitiikan (YUTP) talousarviosta) ja suuntaa EKR:n ja yhteisön talousarvion varoja sovittelupyrkimyksiin (1,9 miljoonaa euroa). Komissio on myös aktiivisesti tukenut Afrikan yhtenäisyysjärjestöä (OAU) sen pyrkimyksissä Etiopian ja Eritrean konfliktin ratkaisemiseksi. Se on valmis edistämään rauhansopimusten soveltamista erityisesti rahoittamalla miinanraivaus- ja kunnostustoimia, toimia pakolaisten ja hätäsiirtolaisten paluun tukemiseksi sekä toimia aseriisunnan ja sotajoukkojen vetäytymisen edistämiseksi. Komissio osallistuu myös aktiivisesti kevyiden aseiden leviämisen vastaiseen työhön. Lisäksi muistutettakoon, että komissio antaa merkittävää humanitaarista apua, myös elintarvikeapua, Euroopan yhteisön humanitaarisen avun toimiston (ECHO) välityksellä konfliktien, etnisten selkkausten, luonnonkatastrofien ja nälänhätien uhreille. Komissio rahoittaa kansalaisjärjestöjen, kansainvälisten järjestöjen ja Punaisen Ristin toimia, joilla annetaan humanitaarista apua sitä tarvitseville yhteisön ulkopuolisten maiden väestöille. Vuonna 1999 se osoitti Afrikkaan annettavaan apuun 109,4 miljoonaa euroa. Yhteisön talousarviosta vuonna 1999 rahoitetun, kehitysmaiden kaikkein huono-osaisimmille väestönosille suunnatun elintarvikeavun ja elintarviketurvan edistämistoimien (budjettikohta B7-20, 506 miljoonaa euroa; Afrikan osuus 154 miljoonaa) kokonaismäärästä arviolta 30 prosenttia on annettu Saharan eteläpuoliseen Afrikkaan. Suuri osa tästä avusta (88 miljoonaa euroa) on osoitettu Afrikan sarven alueelle sen erityisen vaikean tilanteen vuoksi. Muutamia poikkeuksia lukuun ottamatta Länsi-Afrikan maissa (erityisesti Sahelin alueella) elintarviketurva oli vuonna 1999 hyvä suotuisan viljelykauden ansiosta. 2. Komissio esittää unionin kannan Yhdistyneissä Kansankunnissa yhteisön toimivaltaan kuuluvilla aloilla koordinoituaan asiat jäsenvaltioiden kanssa. EY:n perustamissopimuksen 180 artiklassa (entinen 130 x artikla) tarkoitetun yhteisön ja jäsenvaltioiden kehitysyhteistyöpolitiikkojen koordinoinnin osalta komission tehtävänä on ensi sijassa uusien aloitteiden esiintuonti. Komissio antaa esimerkiksi lähitulevaisuudessa tiedonannon merkittäviä tartuntatauteja (aids, malaria ja tuberkuloosi) koskevasta nopeutetusta toiminnasta köyhyyden vähentämisessä. Aloite toteutetaan läheisessä yhteistyössä jäsenvaltioiden, Maailman terveysjärjestön (WHO) ja YK:n aids-ohjelman UNAIDS:in kanssa, ja sen yhteydessä järjestetään kansainvälinen konferenssi Brysselissä 28. syyskuuta 2000. Yksinomaan vuonna 1998 komissio sitoi yli 700 miljoonaa euroa määrärahoja kehitysmaiden terveydenhuoltoon, aidsin torjuntaan ja väestöpolitiikkaan liittyviin toimiin. Noin 300 miljoonaa euroa sidottiin lisääntymisterveyteen ja HI-viruksen/aidsin torjuntaan liittyviin toimiin. Malariaan ja tuberkuloosiin liittyvät komission rahoittamat toimet ovat osa laajempia terveydenhuoltojärjestelmiin ja niiden kattavuuteen liittyviä ohjelmia. Näin ollen kyseisiä tauteja koskevia määrärahoja ei voida eritellä aivan täsmällisesti. Jäsenvaltioiden humanitaarisen avun paikallisen toteutuksen koordinointi ei kuulu komission tehtäviin, mutta se pyrkii kuitenkin yhteensovittamaan omat hätäaputoimensa jäsenvaltioiden toimiin. 3. Komission hallinnoimaa kehitysapua rahoitetaan yhteisön talousarviosta ja Euroopan kehitysrahastosta (EKR). Yhteisön talousarvion otsakkeen 4 (ulkosuhteet) kokonaismäärä vuodelle 2000 on 4 627 miljoonaa euroa. Määrä jaetaan kahdeksan alueellisen ohjelman sekä usean alueista riippumattoman temaattisen ja monialaisen välineen kesken. Vain yksi alueellisista ohjelmista koskee Afrikkaa; kyseessä on Etelä-Afrikkaa koskeva budjettikohta, johon on osoitettu 128 miljoonaa euroa. EKR on Lomén yleissopimuksen rahoitusväline, joka muodostuu jäsenvaltioiden rahoitusosuuksista ja joka on tarkoitettu Afrikan, Karibian ja Tyynenmeren valtioiden (AKT) sekä merentakaisten maiden ja alueiden (MMA) kanssa tehtävään kehitysyhteistyöhön. EKR:n Afrikkaa koskevien määrärahojen yhteismäärä vuonna 1999 oli 2 199 miljoonaa euroa (lisäksi AKT-maiden kanssa tehtävään alueellisen yhteistyöhön osoitettiin 219,6 miljoonaa euroa). Jäsenvaltioiden Saharan eteläpuoliseen Afrikkaan antaman kahdenvälisen avun osalta arvoisaa parlamentin jäsentä pyydetään tutustumaan OECD:n kehitysapukomitean vuoden 1999 vuosikertomuksessa oleviin tilastoihin, joissa esitetään seuraavat määrät (miljoonaa dollaria) vuosien 19971998 osalta (ks. s. 228, taulukko 32): >TAULUKON PAIKKA>